b'\n_START_ARTICLE_\nLenkijos-Lietuvos \xc5\xabkio r\xc5\xabmai\n_START_PARAGRAPH_\nLenkijos-Lietuvos \xc5\xabkio r\xc5\xabmai, lenk. Polsko-Litewska Izba Gospodarcza - nevalstybin\xc4\x97, pelno nesiekianti organizacija, vienijanti Lietuvos ir Lenkijos verslininkus. Tikslai: informacijos apie kitos \xc5\xa1alies rinkos s\xc4\x85lygas, bendr\xc5\xb3 \xc4\xafmoni\xc5\xb3 steigimo skatinimas, nacionalini\xc5\xb3 produkt\xc5\xb3 eksporto \xc4\xaf kit\xc4\x85 \xc5\xa1al\xc4\xaf didinimas, verslo teisin\xc4\x97 apsauga.\n_START_SECTION_\nIstorija\n_START_PARAGRAPH_\nR\xc5\xabmai buvo \xc4\xafkurti 1991 metais sugriuvus dviej\xc5\xb3 kaimynini\xc5\xb3 valstybi\xc5\xb3 planinei ekonomikai, Lietuvos ir Lenkijos verslinink\xc5\xb3 bendrame suva\xc5\xbeiavime. \xc5\xbdaibi\xc5\xa1kai atsirado poreikis pa\xc4\x8dioms \xc4\xafmon\xc4\x97ms apsir\xc5\xabpinti \xc5\xbealiavomis, \xc4\xafrengimais, produkcijos realizavimu. Subyr\xc4\x97jus Taryb\xc5\xb3 S\xc4\x85jungai, lietuviai vieni pirm\xc5\xb3j\xc5\xb3 \xc4\x97m\xc4\x97si privataus verslo, bet lenkai \xc5\xa1ioje srityje jau buvo gerokai labiau patyr\xc4\x99. Lenkijoje dar 1988 m. buvo priimtas \xc4\xafstatymas, leid\xc4\x99s atsirasti priva\xc4\x8dioms \xc4\xafmon\xc4\x97ms. Lietuvoje tai \xc4\xafvyko tik po keleto met\xc5\xb3, tod\xc4\x97l lietuvi\xc5\xb3 verslininkams teko mokytis i\xc5\xa1 kaimyn\xc5\xb3. Kontaktus lengvino 1988 m. liepos 1 d. atidaryta Lenkijos-Taryb\xc5\xb3 S\xc4\x85jungos sienos per\xc4\x97ja Aradnykai-Lazdijai._NEWLINE_Lietuvos-Lenkijos \xc5\xabkio r\xc5\xabmai \xc4\xafsik\xc5\xabr\xc4\x97 Suvalkuose, v\xc4\x97liau j\xc5\xb3 filialas atsirado Marijampol\xc4\x97je. 2003 m. jose dirbo 35 darbuotojai, o nariais buvo 250 \xc4\xafmoni\xc5\xb3, tarp j\xc5\xb3 50 i\xc5\xa1 Lietuvos. Buvo prad\xc4\x97tas leisti verslininkams skirtas leidinys lietuvi\xc5\xb3 kalba \xe2\x80\x9ePirklys\xe2\x80\x9c. R\xc5\xabmai reng\xc4\x97 Punsko tarptautines verslinink\xc5\xb3 muges, Baltijos ekonomikos forum\xc4\x85, \xe2\x80\x9ePolexpo\xe2\x80\x9c parodas Kaune. Pastarasias parodas r\xc4\x97m\xc4\x97 Lenkijos vyriausyb\xc4\x97, \xc5\xa1ios \xc5\xa1alies verslininkams buvo apmokama parodos stend\xc5\xb3 nuoma ir 50\xc2\xa0% eksponat\xc5\xb3 transportavimo i\xc5\xa1laid\xc5\xb3. Surengtomis vienuolika parod\xc5\xb3 buvo patenkinti ir kaunie\xc4\x8diai, jos glob\xc4\x97jui Lenkijos prezidentui Aleksandrui Kvasnevskiui suteikdami miesto garb\xc4\x97s pilie\xc4\x8dio vard\xc4\x85. R\xc5\xabm\xc5\xb3 \xc4\xafk\xc5\xabrimo iniciatorius Henrikas Ovsiejevas (lenk. Henryk Owsiejew) buvo apdovanotas Lietuvos did\xc5\xbeiojo kunigaik\xc5\xa1\xc4\x8dio Gedimino ordino Karininko kry\xc5\xbeiumi, o u\xc5\xbe pastangas vystant veikl\xc4\x85 Lietuvos did\xc5\xbeiojo kunigaik\xc5\xa1\xc4\x8dio Gedimino ordino Riterio kry\xc5\xbeiaus ordinai \xc4\xafteikti Lenkijos \xc5\xabkio r\xc5\xabm\xc5\xb3 generaliniam sekretoriui Marekui Klo\xc4\x8dko (lenk. Marek Kloczko), Lenkijos-Lietuvos \xc5\xabkio r\xc5\xabm\xc5\xb3 prezidentui Augustinui Majauskui, direktorei Bo\xc5\xbeenai Vroblevskai (lenk. Bozena Wroblewska) ir Sein\xc5\xb3 vals\xc4\x8diaus seni\xc5\xabno pavaduotojui Romui Vitkauskui. 2002 m. r\xc5\xabmai prane\xc5\xa1\xc4\x97, kad Lietuvoje veik\xc4\x97 735 lenki\xc5\xa1ko kapitalo \xc4\xafmon\xc4\x97s._NEWLINE_V\xc4\x97liau veikla \xc4\x97m\xc4\x97 bl\xc4\x97sti, Lietuvos \xc4\xafmon\xc4\x97s vis da\xc5\xbeniau atsisakydavo tarpinink\xc5\xb3 paslaug\xc5\xb3 ir pa\xc4\x8dios ie\xc5\xa1kojo tiesiogini\xc5\xb3 verslo kontakt\xc5\xb3 Vakaruose. Lietuvai ir Lenkijai \xc4\xafstojus \xc4\xaf Europos S\xc4\x85jung\xc4\x85, nutr\xc5\xabko ekonomin\xc4\x97 pagalba parodoms. Lenkijos pusei pasidar\xc4\x97 nebe\xc4\xafdomi ir nedidel\xc4\x97 kaimyn\xc5\xb3 rinka, tod\xc4\x97l verslo \xc5\xbemon\xc4\x97s \xc4\x97m\xc4\x97 \xc5\xbevalgytis \xc4\xaf Rusij\xc4\x85, Ukrain\xc4\x85, Baltarusij\xc4\x85. R\xc5\xabmai pervadinti \xc4\xaf Rytini\xc5\xb3 rink\xc5\xb3 \xc5\xabkio r\xc5\xabmus (lenk. Polsko-Litewska Izba Gospodarcza Rynk\xc3\xb3w Wschodnich). Vis d\xc4\x97lto kontaktai su \xc5\xa1i\xc5\xb3 \xc5\xa1ali\xc5\xb3 verslininkais nebuvo tokie s\xc4\x97kmingi kaip su lietuviais, o ir \xc4\xafstatymai stipriai var\xc5\xbe\xc4\x97 verslo veikl\xc4\x85 buvusiose tarybin\xc4\x97se respublikose._NEWLINE_2006 m., nepaj\xc4\x97gdami sumok\xc4\x97ti 407 t\xc5\xabkst. zlot\xc5\xb3 skolos, r\xc5\xabmai paskelb\xc4\x97, kad u\xc5\xbesidaro.'